**Seksuaalineuvonta Varha**

Osana ehkäisypalvelujen kehittämisen projektia on lähdetty selvittämään Varhan tasolla seksuaalineuvonnan osaamista ja sen hyödyntämistä sekä asemoitumista organisaation rakenteisiin.

**Tausta**

Seksuaalisuus on keskeinen osa hyvinvointia ja terveyttä. Parhaimmillaan se antaa energiaa ja on ihmisen voimavara. Seksuaaliterveys on seksuaalisuuteen liittyvän fyysisen, emotionaalisen, psyykkisen ja sosiaalisen hyvinvoinnin tila.

Hyvä seksuaaliterveys edellyttää positiivista ja kunnioittavaa asennetta seksuaalisuuteen, seksuaalisiin suhteisiin sekä sitä, että jokaisella on halutessaan mahdollisuus nautinnollisiin ja turvallisiin seksuaalikokemuksiin. (Väestöliitto)

Seksuaalineuvontaa tulee olla tarjolla kaikenikäisille ja erilaisissa elämäntilanteissa eläville ihmisille seksuaalisuuteen, seksuaaliterveyteen ja sukupuolisuuteen liittyvissä kysymyksissä, ongelmissa ja kriisitilanteissa. Oikea-aikainen seksuaalineuvonta ehkäisee seksuaaliongelmia sekä niiden vaikeutumista ja pitkittymistä parantaen asiakkaan ja potilaan elämänlaatua. Oikea-aikainen ja riittävä seksuaalineuvonta vähentää myös erityispalveluiden tarvetta. Koska seksuaalineuvonnan tarve on lisääntynyt, tehokkainta olisi tarjota palvelua osana perusterveydenhuoltoa. (Ritamo & Ryttyläinen-Korhonen 2011, 10.)

Seksuaaliterveyden edistämisestä säädetään muun muassa terveydenhuoltolaissa ja tartuntatautilaissa sekä valtioneuvoston asetuksessa

-Terveydenhuoltolaki 1326/2010

-Tartuntatautilaki 583/1986

-Valtioneuvoston asetus neuvolatoiminnasta, koulu- ja opiskeluterveydenhuollosta sekä lasten ja nuorten ehkäisevästä suun terveydenhuollosta 338/2011.

Ensimmäinen kansallinen Seksuaali ja lisääntymisterveyden edistämisen toimintaohjelma tehtiin vuosille 2007-2011, missä esiteltiin kansallisia painopistealueita ja suosituksia. Seksuaali- ja lisääntymisterveyden edistämisen toimintaohjelma päivitettiin vuosille 2014-2020, ohessa [on linkki](https://www.julkari.fi/bitstream/handle/10024/116162/THL_OPAS33_VERKKO9.3.2016.pdf?sequence=3&isAllowed=y). Uutta painosta ollaan valmistelemassa.



**Seksuaalineuvonta, –terapia ja -kasvatus**

Seksuaalineuvonta- ja -terapiatyöskentelyn periaatteita ovat yksilöllisyys, luottamuksellisuus, suunnitel-mallisuus ja tavoitteellisuus. Työskentely lähtee aina asiakkaan tarpeista ja sitä toteutetaan yhdessä asi-akkaan kanssa. Seksuaalineuvonta on yksilöllistä neuvontaa, tiedon jakamista ja ohjaamista ja sisältää tarpeen mukaan 1–5 tapaamiskertaa. Seksuaaliterapia on usein seksuaalineuvontaa pidempi kestoisempaa ja siinä tarkastellaan seksuaalisuuden teemoja terapiatyön menetelmin.

Seksuaalineuvojan koulutus on 30 opintopisteen laajuinen koulutus. Tämän suoritettuaan voi hakeutua vielä seksuaaliterapeutin opintoihin, jotka ovat myös laajuudeltaan 30op. Seksuaalikasvattajan koulutus on niin ikään 30op.

**Kliinisen seksologian koulutus** on 60 opintopisteen laajuinen; akateemista, syventävää seksologian koulutusta, joka tarjoaa laaja-alaista ja syvällistä tietoa seksologiasta. Kaikki seksologikoulutukset ovat opiskelijalle maksullisia.

**Tilanne Varhassa**

Seksuaalineuvontaa saa tällä hetkellä mm. lisääntymisterveyspalveluiden yhteydessä (mm. neuvolat) sekä koulu-ja opiskeluterveydenhuollossa, mikäli yksikössä on koulutettu työntekijä. Systemaattista tämä ei ole. Erikoisairaanhoidon osalla poliklinikoilla palvelua on saatavilla. Seksuaalineuvontaa myös osana omaa työtään antaa koulutetut neuvojat palvelu-/toimialoilla joko työnkuvaan kuuluvana tai muuten omaa osaamistaan hyödyntäen.

**Perhekeskukset**

Ehkäisypalveluiden kehittämisen projektissa kartoitettiin taustoja perhekeskuspäälliköiden avulla. Perhekeskuksissa koulutettuja seksuaalineuvojia, -terapeutteja tai -kasvattajia on yhteensä 17. Turussa keskitetyssä äitiysneuvolassa työskentelee yksi 100% seksuaalineuvoja, joka palvelee neuvoloiden asiakaskuntaa. Muut koulutetut, jotka toteuttavat seksuaalineuvontaa osana muuta työtään:

|  |  |
| --- | --- |
| **perhekeskusalue** | **koulutettujen määrä** |
| 2 | 2 |
| 3 | 1 |
| 5 | 2 |
| 6 | 1 |
| 7 ja 8  | 11 |

Perhekeskusten osaaminen on ehkäisyneuvoloissa, seksuaaliterveysneuvolassa, koulu- ja opiskeluterveydenhuollossa sekä perheneuvolassa.

**Erikoissairaanhoito**

Erikoissairaanhoidossa seksuaalineuvojien osaaminen on tunnistettu ja asetettu osaksi poliklinikoiden toimintaa. Työlle on kirjattu tehtävänkuvaus sekä työn vaativuus on kirjattu sekä palkanlisäksi määritelty 120e/kk. Seksuaalineuvonta on määritelty poliklinikoiden omille asiakkaille suunnatuksi. Naistenklinikan seksuaalineuvontaan saatetaan laittaa perustasolta lähetteitä vaativissa tapauksissa ilman muuta asiakkuutta. Muut poliklinikat/osastot, joissa osaamista on ovat aikuisten teho-osasto, kivunhoidon klinikka, syöpäpoliklinikka, urologian poliklinikka, palliatiivinen keskus sekä iho- ja sukupuolitaudit. Erikoissairaanhoidossa seksuaalineuvonnasta peritään asiakkaalta poliklinikkamaksu eli palvelu ei ole maksutonta.

Psykiatrian puolella osaamista on riippuvuuspsykiatrialla, nuorisopsykiatrialla, mielialahäiriötyöryhmässä sekä psykoosityöryhmässä. Psykiatrian puolella puute ja tarve on tunnistettu. Koulutetut ammattilaiset hyödyntävät osaamista osana omia muita asiakassuhteita, mutta puhtaasti seksuaalineuvontaa ei resurssin vuoksi voida tarjota.

**Muu Varhan Sote-keskus**

Koulutettuja löytyy näiden lisäksi lukuisia ympäri Varhan organisaatiota. Mielenterveys- ja päihdepalveluissa on osaajia myös sote-keskustasolla. Osaamista löytyy myös sosiaalihuollon palveluista lastensuojelusta, lapsiperhesosiaalityöstä, aikuissosiaalityöstä sekä perheoikeudellisesta yksiköstä. Myös vammaispalveluiden yksiköissä osaamista on ja siellä sitä osaltaan myös hyödynnetään.

**Verkostoituminen**

Kutsuimme koulutetut ammattilaiset verkostoiltapäivään toukokuussa. Paikalle saapui 40 koulutuksen käynyttä. Seuraavassa yhteenvetoa päivän annista:

Mikä on hyvin

* Turun Lukion th on seksuaalineuvoja, koulutusta pystyy paljon hyödyntämään kohtaamisissa opiskelijoiden kanssa.
* Koulutettujen ammattilaisten on helppo ottaa asiat puheeksi
* Koulutetut pitävät asiaa yllä työyksiköissään
* Koulutuksia on järjestetty
* Syöpäpkl ja sukupuolitautien pkl, vastaanotto toimii ja korvaus työstä määritelty
* Saa tehdä työajalla
* Esihenkilön tuki
* Seksuaali – ja lisääntymisterveyden edistämisen toimikunta (Varsinais-Suomen Sairaanhoitopiirin ja perusterveydenhuollon yhteinen +amk) on toiminut vuodesta 2007 jolloin ensimmäinen Seksuaali –ja lisääntymisterveyden toimintaohjelma vuosille 2007-11 julkaistiin. Toimikunta on järjestänyt vuosittain koulutusta ammattilaisille erilaisista seksuaalisuuden teemoista.

Mikä ei toimi

* Palvelut ei asiakkaan näkökulmasta ole tasalaatuiset
* Seksuaalisuutta ei oteta puheeksi ellei ole siihen kouluttautunut
* resurssit, työaika, korvaus – ei tasalaatuista
* lomakkeet eivät tunnista seksuaalisuuden kysymyksiä
* Muilla ammattilaisilla ei ole riittävästi tietoa, mitä seksuaalineuvonta on ja mihin kaikkeen sillä voidaan vaikuttaa
* Toinen toisten osaamista ei tiedetä – ei ns. osaamiskarttaa
* Ei väyliä jatko-ohjaamiselle
* Ei saa ottaa asiakkaita seksuaalineuvonnan vastaanotolle, työlle ei ole osoitettu aikaa
* Ei yhteistä käytäntöä kirjaamiselle, salassapito ym.
* Hoitopolut puuttuu, voisiko ottaa asiakkaita myös muista yksiköistä
* Työtilat
* Varhan nettisivuilla ei mainintaa seksuaalineuvonnasta
* Asenteet ja vanhat käsitykset

Kehittämisehdotukset

* Verkostot Varhan sisällä, toivotaan Teams –ryhmää (sis. materiaalipankki, toimintaohjeita, tilausohjeita)
* Tarvitaan tietoa, tiedottamista, mainostamista, näkyvyyttä
* Varhan omat osaajat kouluttaisivat muita, ns. mentori-malli
* Osaamisen rekisteröinti HR-ohjelmaan
* Konsultaatiomahdollisuudet
* Työnohjaus, vertaistyönohjaus
* Osaamiskartoitus, osaamiskartta, osaajapankki
* Kulttuurimuutos
* Toive, että ehkäisypalveluiden kehittämishanke jäisi elämään, joku kantaisi vastuun seksuaaliterveyden edistämisestä koko Varhan tasolla. Vastuu myös verkostojen jatkosta.
* Yhteiset kehittämispäivät
* Yhtenäiset palvelut, esim. ehkäisyneuvoloiden ikärajat pois, jolloin siellä voitaisiin tarjota seksuaalineuvontaa kaiken ikäisille
* Myös miehiä koulutuksiin, sille olisi tarve
* Ehkäisyneuvoloiden/perhesuunnitteluneuvoloiden nimi seksuaaliterveysneuvolaksi (Naantalin malli)
* Seksuaalineuvonnan etävastaanotot keskitetysti alueittain, chat
* Tehtävänkuvien ja työn vaativuuksien päivitys
* Turvallinen tila työskennellä & olla asiakkaana
* Palveluiden järjestämisestä vastaaville tietoa millaisia suoria ja välillisiä vaikutuksia/ merkitystä seksuaalisuuteen liittyvillä kysymyksillä/ oireilla on

**Yhteenveto**

Koulutettuja seksuaalineuvojia, -terapeutteja ja –kasvattajia on Varhassa yhteensä yli 50. Kuitenkin heidän osaamistaan on alihyödynnetty ja osaaminen on piilossa eri yksiköissä. Asiakkaat eivät saa apua seksuaalisuuteen liittyviin haasteisiin.

Osaamista on paljon, mutta varsinaista palvelua ei tuoteta monessakaan paikkaa. Asiakkaille löydettävissä olevaa palvelua ei ole lainkaan. Myöskään palveluohjaajat/ asiakasohjaajat eivät löydä asiakkailleen seksuaalineuvonnan palvelua. Asiakkaiden ongelmat ja haasteet ovat moninaisia ja tarve myös seksuaalineuvonnalle on ilmeinen.

Tasa-arvoisuus palvelujen saatavuudessa ei tällä hetkellä toteudu;

* ne joilla on varaa voivat hakeutua yksityisiin palveluihin, joita on saatavilla
* tiedon puute ja oikean palvelun löytäminen on haasteellista ja hankaloittaa/estää/ viivyttää avun saamista
* seksuaalisuuden kysymyksiin liittyy usein häpeää ja puheeksi ottamisen vaikeutta, joten jos asiakas ei ole varma, että vastaanotto on ammatillista ja empaattista, nousee kynnys hakeutua avun piiriin entisestään
* Asiakkaan pompottelu = soittelu eri yksiköihin ja asian yhä uudelleen selittäminen ei ole inhimillistä ja eettistä toimintaa
* Muuttuva yhteiskunta asettaa haasteensa seksuaalineuvonnalle; ikääntyvien ihmisten seksuaaliterveyden huomiointi, maahanmuuttajataustaiset asiakkaat sekä seksuaalisuuden ja sukupuolen laajempi osaaminen sekä palveluntarjonta.

Seksuaalineuvojat kaipaavat työlleen näkyvyyttä ja aikaa toteuttaa sitä osana omaa työtänsä sekä erillisinä vastaanottoina. Tämä erityisosaaminen pitää näkyä myös palkkauksen rakenteessa. Sen lisäksi me tarvitsemme organisaatioon paikan/yksikön, jossa kaikilla asiakkailla olisi yhtäläinen mahdollisuus saada tukea seksuaalisuuteensa liittyviin kysymyksiin välittämättä iästä, sukupuolesta, perussairauksista tai seksuaalisesta suuntautumisesta. Tähän yhtenä ratkaisuvaihtoehtona voisi olla perustasolle keskitetty seksuaaliterveyspoliklinikka, jonka yhteyteen rakentuisi erilaisia palveluja, kuten etävastanotto, neuvontapuhelin, chat yms. Klinikkaa voisi esimerkiksi pyörittää keskitetysti kiertävän resurssin turvin.

Seksuaaliterveyden edistäminen pitää olla jatkossakin koordinoitua ja johdettua.

**Työryhmän puolesta 29.6.2023**

Taru Elo

projektipäällikkö, Ehkäisypalveluiden kehittäminen

Varsinais-Suomen tulevaisuuden sosiaali- ja terveyskeskushanke